  Майя Бывальцева Удмуртилэн тӧроез Александр Соловьёв элькунысь транспортъя но сюрес возёсъя министрез Виктор Вахромеез куриз лэсьтыны ваньзэ, Ижкарысь Дерябин проездысь выж 12-тӥ инвожое усьтэмын мед луоз шуыса. Со сярысь верамын вал аппарат кенешонын 6-тӥ инвожое. «12-тӥ инвожое ми Дерябин проездысь выжез усьтӥськомы, выжез лэсьтӥсьёс ужзэс быдэстӥзы ке. Зэм, мон туннэ жингыртӥ, веразы, ӝегало шуыса. Виктор Павлович (Вахромеев — Удмуртиысь транспортъя но сюрес возёсъя министр — ред.), 12-тӥ числое ми вераськимы вал, выжез усьтомы шуыса. Сюресчиос мед ужалозы. Лэсьтэ ваньзэ, 12-тӥ инвожое объект вуттэмын луоз», — куриз Александр Соловьёв. Тодэ вайытом, герӟет но электротыл линиосты выжтымтэен сэрен, куартолэзь кутсконын выжъя ужъёсты дугдытоно луиз. Со сярысь ивортӥз Удмуртиысь транспортъя но сюрес возёсъя министр Виктор Вахромеев. Толэзь пумын сюресчиос ужъёслэн йылпумъян люкетсы борды басьтӥськизы. ВАТСАН 2014-тӥ арын 17-тӥ оштолэзе выжлэн чугунлэсь кенерез пыдын ветлон сюреслэн люкетэныз валче куашказ. Выжез кышкытлыкоен лыдъязы но отӥ мынон-ветлонэз ворсазы. Транспортэз выжлэн мукет палтӥз лэзизы. Но 2014-тӥ ар ӵоже выжез я усьтылӥзы, я быдэсак ворсаллязы. 2016-тӥ арын 13-тӥ толшоре ужъёсты нуон интые вуылӥз Удмуртилэн тӧроез Александр Соловьёв. Соку тупатъянэз йылпумъян дыр пусъемын вал — 1-тӥ инвожолы. Выльдон ужлэн оглом дуныз — 115 миллион манет котыр. Тегъёс: Авто Ижкар Удмуртия АлександрСоловьёв ВикторВахромеев тупатъянужъёс  